**OBRAZLOŽENJE**

1. PRAVNI TEMELJ ZA DONOŠENJE AKTA

 Pravni temelj za donošenje ovog Odluke predstavljaju odredbe članka 78. Zakona o koncesijama ("Narodne novine" br. 69/17 i 107/20) i članka 39. Statuta Grada Pula - Pola („Službene novine“ Grada Pule, broj: 7/09, 16/09, 12/11, 1/13, 2/18, 2/20, 4/21 i 5/21 - pročišćeni tekst).

2. OSNOVNA PITANJA KOJA SE UREĐUJU AKTOM

 Predlaže se donošenje Odluke o izmjeni odluke o donošenju srednjoročnog (trogodišnjeg) plana davanja koncesija za razdoblje 2022. – 2024. godine, sukladno članku 78. Zakona o koncesijama ("Narodne novine" br. 69/17 i 107/20).

3. PRIKAZ STANJA KOJE SE UREĐUJE AKTOM

 Sukladno članku 78. Zakona o koncesijama, osim godišnjeg plana davanja koncesija, davatelj koncesije donosi srednjoročni (trogodišnji) plan o davanju koncesija iz svoje nadležnosti. U srednjoročnom (trogodišnjem) planu davanja koncesija navode se gospodarska i druga područja u kojima se planiraju dati koncesije, građevine koje će se graditi, odnosno djelatnosti koncesije, planirani rashodi za koncesije i prihodi od koncesija, ocjena očekivane gospodarske koristi od planiranih koncesija.

 Gradsko vijeće Grada Pule donijelo je 20. prosinca 2021. godine Odluku o donošenju srednjoročnog (trogodišnjeg) plana davanja koncesija za razdoblje 2022. - 2024. godine, koja je objavljena u Službenim novinama Grada Pule, broj: 23/21. Navedenom odlukom određeno je da Grad Pula - Pola neće davati koncesije u razdoblju 2022. - 2024. godine.

 Dana 21. 10. 2022. godine Gradu Puli se obratilo trgovačko društvo Aquarium d.o.o. Pula sa zahtjevom za dodjelu nove koncesije za korištenje (crpljenje) morske vode, budući da trenutna koncesija istječe krajem 2022. godine. Kako bi se mogao pokrenuti postupak za dodjelu nove koncesije potrebno je izmijeniti Srednjoročni (trogodišnji) plana davanja koncesija za razdoblje 2022. - 2024. godine.

 Predloženom izmjenom plana predviđa se mogućnost davanja koncesije na pomorskom dobru u svrhu korištenje (crpljenje) morske vode za potrebe održavanja djelatnosti morskog akvarija. Navedena koncesija planira se dati na rok od 10 godina. Godišnja naknada koja bi se uprihodila temeljem te koncesije procijenjena je na 280,00 kn. Navedeni iznos obuhvaća stalni dio koncesijske naknade koji je obračunat po površini korištenja pomorskog dobra (2,00 kn/m2). Promjenjivi dio koncesijske naknade iznosi 0,30 kn/m3 po količini korištenja morske vode crpljene za potrebe održavanja djelatnosti morskog akvarija. Stalni dio koncesijske naknade određen je člankom 16. Uredbe o postupku davanja koncesije na pomorskom dobru („Narodne novine“ broj 23/04, 101/04, 39/06, 63/08, 125/10, 102/11, 83/12 i 10/17). Iznos od 0,30 kn/m3 za crpljenje morske vode je određen u uobičajenom iznosu za takvu vrstu koncesije budući da navedena Uredba o postupku davanja koncesija na pomorskom dobru ne propisuje varijabilnu naknadu za korištenje morske vode.

 Pravna osnova za davanje koncesija proizlazi iz članka 21. Zakona o pomorskom dobru i morskim lukama („Narodne novine“ br. 158/03, 141/06, 38/09, 123/11, 56/16 i 98/19) te iz Odluke o povjeravanju ovlaštenja Gradu Puli za davanje koncesija na pomorskom dobru (Službene novine Istarske županije, br. 13/10) i Zakona o koncesijama („Narodne novine“ br. 69/17 i 107/20). .

4. FINANCIJSKA SREDSTVA POTREBNA ZA PROVEDBU AKTA

 Za provođenje ove Odluke nije potrebno izdvojiti nikakva sredstva iz proračuna Grada Pule.

 **P.O. PROČELNIK**

 **Damir Prhat, dipl. ing.**